als_Latn dik_Latn sag_Latn
Partia për Drejtësi, Integrim dhe Unitet nuk pranon rezultatin në Tiranë, duke thënë se Shpëtim Idrizi i ka votat për të qenë deputet, por për shkak të disa gabimeve teknike të numëruesve votat e PDIU-së i kanë kaluar partive të tjera.
Në një dalje për mediat, Mesila Doda thotë se PDIU tashmë ka bërë ankimimin pranë KQZ-së dhe pret vendimin e saj.
“Mandati i Tiranës është për PDIU-në. Zoti Shpëtim Idrizi, kryetar i PDIU-së, është deputet i Parlamentit të Shqipërisë. Janë mbi 60 vota të njësisë 5 që nuk janë të hedhura në sistem. Kemi bërë ankimim pranë Komisionit Qendror të Zgjedhjeve për votat e hedhura gabim në një parti tjetër. Pra, votat e PDIU-së kanë kaluar në një subjekt tjetër”, tha Mesila Doda.
Nëse Shpëtim Idrizi merr mandatin, PDIU do të ketë në parlamentin e ardhshëm katër deputetë, ndërsa Partisë Socialiste në Tiranë do t’i hiqet mandati i tetëmbëdhjetë.
Mesila Doda, e cila ishte e dyta në listën e Tiranës deklaroi se edhe pse nuk do të jetë në parlament, do të vijojë të jetë pjesë e politikës, madje në pozicione të larta drejtuese. “Më keni parë që 20 vjeç pjesë të politikës. Kam qenë në grevë urie dhe në institucione të ndryshme. Mos kini dyshim, do të jem në politikë dhe në funksione të rëndësishme. Nuk do të thotë asgjë që nuk jam në Parlament. Do e bëj ndryshimin”, deklaroi Doda nga selia e PDIU-së./Tiranapost.al
als_Latn als_Latn als_Latn als_Latn als_Latn